Eesti tennise esireket Kaia Kanepi (WTA 63.) läheb Madridis toimuval WTA 1000 taseme turniiri põhitabeli avaringis vastamisi hispaanlanna Irene Burillo Escorihuelaga (WTA 318.).
Kanepi pidi avaringis kohtuma ameeriklanna Shelby Rogersiga (WTA 38.), kuid tiitlikaitsja Ons Jabeuri loobumise tõttu tõusis Rogers asetatud mängijate hulka.
Sellest tulenevalt sai eestlanna vastaseks kvalifikatsioonist tulnud Burillo Escorihuela, kes suutis valikturniiril alistada ka maailma esisajasse kuuluva tšehhitar Tereza Martincova (WTA 98.).
25-aastane hispaanlanna pole kunagi pääsenud maailma edetabelis 200 tugevama hulka ja Kanepiga pole nad ka varem mänginud. Säärase tasemega turniiri põhitabelis mängib Burillo Escorihuela esmakordselt.
Toimetaja: Siim Boikov